Three Squirrels ขายถั่ว 10 ปี รายได้ 50,000 ล้าน
Three Squirrels ขายถั่วอย่างไร ถึงประสบความสำเร็จอย่างรวดเร็ว ? ลงทุนแมนจะเล่าให้ฟัง
19 ก.ย. 2565

Three Squirrels ขายถั่ว 10 ปี รายได้ 50,000 ล้าน /โดย ลงทุนแมน
รู้หรือไม่ว่าในประเทศจีน มีธุรกิจที่ชื่อว่า “Three Squirrels” สามารถสร้างมูลค่าเพิ่มให้กับถั่ว 
จนสามารถทำยอดขายได้มากกว่า 5 หมื่นล้านบาท ทั้ง ๆ ที่เพิ่งก่อตั้งธุรกิจมาเพียง 10 ปีเท่านั้น
แล้ว Three Squirrels ขายถั่วอย่างไร
ถึงประสบความสำเร็จอย่างรวดเร็ว ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
Three Squirrels หรือ Sanzhi Songshu เป็นผู้ผลิตและจำหน่าย ถั่วและขนมขบเคี้ยวจากประเทศจีน
ก่อตั้งขึ้นในปี 2012 โดยคุณ Zhang Liaoyuan
ในอดีตคุณ Liaoyuan เคยทำงานเป็นพนักงานขายสินค้าอยู่หลายประเภท 
จนกระทั่งเข้าทำงานที่บริษัทอาหารแห่งหนึ่ง ซึ่งมีความเชี่ยวชาญด้านการผลิตถั่วเป็นพิเศษ
โดยเขาได้เลื่อนตำแหน่งเป็นผู้จัดการฝ่ายขาย และมีโอกาสพัฒนาการขายสินค้าบนเว็บไซต์ออนไลน์ ซึ่งผลลัพธ์ออกมาดีเกินคาด ถึงขนาดที่โรงงานผลิตสินค้าได้ไม่ทันคำสั่งซื้อ
พอเป็นเช่นนั้น คุณ Liaoyuan จึงเห็นโอกาสที่น่าสนใจในธุรกิจอีคอมเมิร์ซ 
ต่อมาก็ได้ตัดสินใจเปิดบริษัทของตัวเอง ชื่อว่า Three Squirrels
โดยสินค้าที่เขาเลือกมาทำตลาด ก็คือ “ถ้่ว” 
เพราะมองว่าชาวจีนเริ่มหันมานิยมบริโภคถั่วเป็นของทานเล่นกันมากขึ้น 
เนื่องจากมองว่า มันมีประโยชน์ต่อสุขภาพ มากกว่าขนมขบเคี้ยวประเภทอื่น
แต่คุณ Liaoyuan ก็ได้มีการวางกลยุทธ์ เพื่อพัฒนาแบรนด์ถั่ว Three Squirrels ให้โดดเด่นกว่าแบรนด์ถั่วรายอื่น ๆ
โดยข้อแรก คือ การมอบประสบการณ์การกินถั่วที่ดีให้กับผู้บริโภค
Three Squirrels ไม่มีฟาร์มหรือโรงงานเป็นของตัวเอง 
แต่ใช้วิธีการจ้างผลิต จึงสามารถนำทรัพยากรไปมุ่งเน้นกับการออกแบบผลิตภัณฑ์แทนได้
ซึ่งทำให้บริษัทสามารถคิดค้นรสชาติที่ถูกใจคนจีนได้เสมอ รวมถึงเป็นผู้นำในการแถมอุปกรณ์เสริมในซองบรรจุภัณฑ์ เช่น ที่แกะเปลือก, ทิชชูเปียก, คลิปหนีบซอง เพื่อให้ลูกค้ากินถั่วได้อย่างสะดวกสบาย..
ข้อต่อมา คือ การประยุกต์ใช้ “มาสคอต” กระรอก 3 ตัว ตามชื่อแบรนด์ เพื่อสร้างภาพลักษณ์ให้น่าจดจำ
โดยคุณ Liaoyuan มองว่า กระรอกเป็นสัตว์ที่มีความน่ารัก และเข้ากับคอนเซปต์ของถั่วได้ดี จึงมีการดิไซน์ไว้บนซองบรรจุภัณฑ์ เพื่อดึงดูดความสนใจของผู้บริโภค
นอกจากนั้น บริษัทยังนำเอาตัวการ์ตูนไป Collaboration กับสื่อและสินค้าต่าง ๆ ซึ่งเป็นการเพิ่มระดับการรับรู้ถึงแบรนด์ Three Squirrels เช่น โฆษณา, แอนิเมชัน, ซีรีส์ละคร, ของเล่น, เกม และเสื้อผ้าแฟชั่น เป็นต้น
ด้วยเหตุนี้ ถั่ว Three Squirrels จึงก้าวขึ้นเป็นแบรนด์ขนมขบเคี้ยว
ที่ได้รับความนิยมสูงสุด บนแพลตฟอร์มอีคอมเมิร์ซจีน
โดยเคยทำสถิติยอดขาย 100 ล้านหยวน หรือราว 530 ล้านบาท 
ภายเวลาใน 19 นาที ในแคมเปญวันคนโสด 11.11 ของ Alibaba มาแล้ว
แล้วปัจจุบัน Three Squirrels มียอดขายเท่าไร ?
ผลการดำเนินงานที่ผ่านมาของบริษัท Three Squirrels Inc.
ปี 2019 รายได้ 54,000 ล้านบาท กำไร 1,200 ล้านบาท
ปี 2020 รายได้ 52,000 ล้านบาท กำไร 1,600 ล้านบาท
ปี 2021 รายได้ 52,000 ล้านบาท กำไร 2,200 ล้านบาท
ซึ่งเมื่อเทียบกับแบรนด์ถั่ว ที่เป็นผู้นำในตลาดจีนมาก่อนหน้านี้ อย่าง ChaCha Food ซึ่งมีรายได้ในปี 2021 อยู่ที่ 32,000 ล้านบาท เท่ากับว่า Three Squirrels แซงหน้าขึ้นมาเป็นแบรนด์ถั่วรายใหญ่สุดไปแล้ว
หลังประสบความสำเร็จกับช่องทางออนไลน์ บริษัทก็วางแผนที่จะเติบโตขั้นถัดไป ด้วยการลงทุนตั้งโรงงานผลิตของตัวเอง และเปิดสาขาหน้าร้านจริง เพื่อให้เข้าถึงลูกค้าได้ครบทุกช่องทาง
โดยตั้งเป้าหมายขยายหน้าร้าน 1,000 สาขาทั่วประเทศ และในภูมิภาคเอเชีย ภายในปี 2025
ซึ่งสาขาหน้าร้านนั้น จะถูกตกแต่งด้วยตัวการ์ตูนกระรอก 3 ตัว 
ทำให้ร้าน Three Squirrels มีความน่าสนใจกว่าร้านขนมทั่วไป จนผู้บริโภคต้องลองเดินเข้ามาดูสินค้า 
รวมทั้งยังมีการสร้างสวนสนุก Three Squirrels เพื่อเพิ่มความแข็งแกร่งของแบรนด์อีกด้วย
ทั้งนี้ Three Squirrels จดทะเบียนเข้าสู่ตลาดหลักทรัพย์เซินเจิ้น เมื่อปี 2019 
ปัจจุบันมีมูลค่าบริษัทอยู่ที่ประมาณ 45,000 ล้านบาท
แต่ถ้าย้อนกลับไปในช่วงเดือนพฤษภาคม ปี 2020 หุ้นของ Three Squirrels 
เคยมีมูลค่าสูงสุดถึงประมาณ 185,000 ล้านบาท เลยทีเดียว
ส่งผลให้ผู้ก่อตั้ง Three Squirrels อย่างคุณ Zhang Liaoyuan ซึ่งถือหุ้นบริษัทอยู่ 53% สร้างฐานะความร่ำรวยขึ้นมาได้ โดยมีมูลค่าทรัพย์สินประมาณ 24,000 ล้านบาท หากคำนวณจากมูลค่าบริษัทล่าสุด
อย่างไรก็ตาม ในขณะนี้ ธุรกิจของ Three Squirrels ก็ต้องเผชิญกับความท้าทายไม่น้อยเช่นกัน 
เพราะช่วงครึ่งแรกของปี 2022 บริษัทมีรายได้ลดลงถึง 22% เมื่อเทียบกับช่วงเดียวกันของปีก่อนหน้า
สาเหตุเพราะยอดสั่งซื้อออนไลน์ชะลอตัวลง ซึ่งสะท้อนถึงภาวะการแข่งขันที่รุนแรงขึ้น 
หลังแบรนด์อื่น ๆ เริ่มเลียนแบบการแถมอุปกรณ์เสริมในซองบรรจุภัณฑ์ 
รวมทั้งยังได้รับผลกระทบ จากปัญหาการขนส่งสินค้าที่ล่าช้า 
เนื่องจากมาตรการล็อกดาวน์ของรัฐบาลจีน
จากเรื่องราวนี้ คงเป็นกรณีศึกษาที่น่าสนใจว่า
แม้เป็นแบรนด์น้องใหม่ที่เพิ่งก่อตั้งได้ไม่นาน แต่ถ้าวางแผนการตลาดให้ดี และใช้ประโยชน์จากช่องทางการขายออนไลน์ ซึ่งสามารถเข้าถึงลูกค้าจำนวนมากได้ทันที ก็อาจทำให้ผลิตภัณฑ์ได้รับความนิยมอย่างรวดเร็ว
อย่างไรก็ตาม บริษัทก็มีการพัฒนาผลิตภัณฑ์ให้แปลกใหม่ หรือ น่าสนใจ อยู่ตลอดเวลา
เพราะมันมีโอกาสที่ผู้เล่นรายอื่น จะออกแบบสินค้าลักษณะคล้ายกัน จนกระแสของเราตกลงได้ทุกเมื่อ
โดยหลายครั้งที่เราเห็นร้านที่เป็นกระแส มีคนต่อคิวยาวเหยียดเพื่อรอซื้อสินค้า จนเจ้าของตัดสินใจขยายกิจการเร็วเกิน แต่พอสุดท้ายกระแสนิยมลดลง กลายเป็นตัวเองต้องแบกรับต้นทุนที่เพิ่มขึ้น จนธุรกิจเกิดปัญหาสภาพคล่อง
ซึ่งก็ต้องติดตามกันต่อไปว่า ในกรณีของ Three Squirrels จะสามารถยืนระยะได้อย่างต่อเนื่อง 
หรือจะมีแบรนด์ขนมอื่น ๆ ปั้นผลิตภัณฑ์และตัวการ์ตูน มาเอาชนะกระรอก 3 ตัวนี้ได้..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-